
**ประกาศมหาวิทยาลัยธรรมศาสตร์**

**เรื่อง หลักเกณฑ์และอัตราการจ่ายเงินทุนพัฒนารายวิชา และทุนพัฒนาแบบประเมินสมรรถนะ พ.ศ. ๒๕๖๕**

**.........................................................**

โดยที่เป็นการสมควรให้มีหลักเกณฑ์และอัตราการจ่ายเงินทุนพัฒนารายวิชา และทุนพัฒนา  
แบบประเมินสมรรถนะ

อาศัยอำนาจตามความในข้อ ๓๑ ของข้อบังคับมหาวิทยาลัยธรรมศาสตร์ว่าด้วยการบริหารการเงิน งบประมาณ และการบัญชี พ.ศ. ๒๕๖๔ อธิการบดีโดยความเห็นชอบของคณะกรรมการการเงิน ในการประชุมครั้งที่ ๔/๒๕๖๕ เมื่อวันที่ ๑๘ กรกฎาคม พ.ศ. ๒๕๖๕ จึงออกประกาศไว้ดังนี้

**ข้อ ๑** ประกาศนี้เรียกว่า “ประกาศมหาวิทยาลัยธรรมศาสตร์ เรื่อง หลักเกณฑ์และอัตราการจ่ายเงินทุนพัฒนารายวิชา และทุนพัฒนาแบบประเมินสมรรถนะ พ.ศ. ๒๕๖๕”

**ข้อ ๒** ประกาศนี้ให้ใช้บังคับตั้งแต่วันถัดจากวันประกาศเป็นต้นไป

**ข้อ ๓** ในประกาศนี้

“ทุนพัฒนารายวิชา” หมายความว่า ทุนสนับสนุนการพัฒนารายวิชาที่มหาวิทยาลัยจัดสรร  
ให้แก่ผู้รับทุนเพื่อดำเนินการพัฒนารายวิชาตามที่มหาวิทยาลัยกำหนดในแต่ละปีงบประมาณ

“ทุนพัฒนาแบบประเมินสมรรถนะ” หมายความว่า ทุนสนับสนุนการพัฒนาแบบประเมินสมรรถนะ  
ที่มหาวิทยาลัยจัดสรรให้แก่ผู้รับทุนเพื่อดำเนินการพัฒนาแบบทดสอบตามที่มหาวิทยาลัยกำหนด  
ในแต่ละปีงบประมาณ

**ข้อ ๔** ให้มหาวิทยาลัยจัดสรรทุนพัฒนารายวิชาและทุนพัฒนาแบบประเมินสมรรถนะแก่ผู้ขอรับทุน  
เมื่อผู้รับทุนจัดส่งผลงานและเอกสารหลักฐานตามข้อ ๗ ครบถ้วนแล้วในอัตรา ดังต่อไปนี้

(๑) ทุนพัฒนารายวิชา อัตราทุนละ ๕๐,๐๐๐ บาท ต่อหนึ่งหน่วยกิต

(๒) ทุนพัฒนาแบบประเมินสมรรถนะ อัตราทุนละ ๒๐๐,๐๐๐ บาท ต่อหนึ่งทุน

การจัดสรรทุนพัฒนารายวิชาตาม (๑) ให้จ่ายตามสัดส่วนจำนวนหน่วยกิตของรายวิชานั้น

**ข้อ ๕** ผู้ที่มีสิทธิขอรับทุนตามข้อ ๔ ต้องมีคุณสมบัติ ดังต่อไปนี้

(๑) เป็นอาจารย์ประจำของมหาวิทยาลัยธรรมศาสตร์

(๒) ไม่อยู่ระหว่างการลาศึกษาต่อ หรือลาไปปฏิบัติงานเพื่อเพิ่มพูนความรู้ทางวิชาการ หรือการขอตัวไปช่วยราชการในหน่วยงานอื่น

(๓) สามารถทำงานเป็นกลุ่มเพื่อบูรณาการความรู้กับศาสตร์อื่นได้

**ข้อ ๖** ผู้รับทุนที่จะได้รับการจัดสรรทุนต้องจัดส่งผลงานและเอกสารหลักฐานโดยถูกต้องครบถ้วน ตามหลักเกณฑ์และรายการ ดังต่อไปนี้

(๑) ทุนพัฒนารายวิชา

(๑.๑) กรณีเป็นการพัฒนาเนื้อหารายวิชาใหม่ที่มหาวิทยาลัยกำหนดหรือผู้รับทุนเสนอ (ประเภท ก) ให้ผู้รับทุนจัดส่งคำอธิบายรายวิชาและเค้าโครงรายวิชา (Course Syllabus) ที่ครอบคลุมโครงร่างหัวข้อหลักและหัวข้อรอง วิธีการเรียนการสอน รายการเอกสาร และสื่อต่าง ๆ ที่เหมาะสม สำหรับการเรียน  
การสอน และเกณฑ์การประเมินผลในรายวิชาในลักษณะเอกสารและไฟล์อิเล็กทรอนิกส์

(๑.๒) กรณีเป็นการพัฒนาเนื้อหารายวิชาที่มหาวิทยาลัยกำหนด หรือผู้รับทุนเสนอ   
หรือรายวิชาที่มีการจัดการเรียนการสอนอยู่แล้วในมหาวิทยาลัย โดยจัดให้อยู่ในรูปแบบ e-Learning   
(ประเภท ข) ให้ผู้รับทุนจัดส่งไฟล์วิดีโอที่เป็นไปตามมาตรฐานของหลักเกณฑ์และเงื่อนไขการพัฒนารายวิชา   
e-Learning ตามแนวทาง Thammasat Online for All

(๒) ทุนพัฒนาแบบประเมินสมรรถนะ

(๒.๑) คำอธิบายสมรรถนะในภาพรวมและในแต่ระดับ

(๒.๒) แบบประเมินสมรรถนะรูปแบบออนไลน์

(๒.๓) วิธีประเมิน และคำนวณผลคะแนน

(๒.๔) ผลการทดสอบแบบประเมินกับกลุ่มเป้าหมายจำนวนสองครั้ง

(๒.๕) หลักฐานที่แสดง Reliability และ Validity ของแบบประเมิน

**ข้อ ๗** หลักเกณฑ์และวิธีการขอรับทุนให้เป็นไปตามประกาศที่กองบริหารงานวิชาการกำหนด  
ในแต่ละปี

**ข้อ ๘** การขอรับทุนให้เป็นไปตามขั้นตอน ดังต่อไปนี้

(๑) ให้ผู้ขอรับทุนยื่นแสดงความจำนงขอรับทุนตามหลักเกณฑ์และวิธีการที่ประกาศ  
กองบริหารงานวิชาการกำหนด

(๒) ให้กองบริหารงานวิชาการรวบรวมรายชื่อผู้ขอรับทุนพร้อมรายละเอียดเพื่อเสนอแก่  
รองอธิการบดีที่รับผิดชอบงานด้านวิชาการพิจารณา

(๓) กรณีรายวิชาหรือแบบประเมินสมรรถนะใดมีผู้ขอรับทุนยื่นแสดงความจำนงขอรับทุนมากกว่า หนึ่งคน ให้รองอธิการบดีที่รับผิดชอบงานด้านวิชาการแต่งตั้งคณะทำงานพัฒนารายวิชาหรือพัฒนาแบบประเมินสมรรถนะนั้น โดยกำหนดให้ผู้รับทุนจำนวนหนึ่งคนทำหน้าที่เป็นประธานคณะทำงาน

**ข้อ ๙** ผู้รับทุนต้องทำข้อตกลงตามแบบที่มหาวิทยาลัยหรือกองบริหารงานวิชาการกำหนด

ให้รองอธิการบดีที่รับผิดชอบงานด้านวิชาการเป็นผู้รับมอบอำนาจจากอธิการบดีลงนามในข้อตกลง ตามข้อบังคับมหาวิทยาลัยธรรมศาสตร์ว่าด้วยการรักษาการแทนและการมอบอำนาจให้ปฏิบัติการแทน

**ข้อ ๑๐** ผู้รับทุนต้องปฏิบัติตามระเบียบ ข้อบังคับ และข้อตกลงที่มหาวิทยาลัยและกองบริหารงานวิชาการกำหนดโดยเคร่งครัด

ประกาศ ณ วันที่ ๓๐ พฤศจิกายน พ.ศ. ๒๕๖๕

(รองศาสตราจารย์ เกศินี วิฑูรชาติ)

อธิการบดี